Projekts

**Informatīvais ziņojums “Ilgtspējīgas nodokļu politikas un struktūras reformu izvērtējums ar Pasaules Banku”**

 Viens no būtiskiem valsts finanšu kvalitātes aspektiem ir stabilu un prognozējamu nodokļu ieņēmumu nodrošināšana budžetā valdības prioritāro sociālo un ekonomisko pasākumu finansēšanai. Valsts nodokļu politikas pamatnostādnes ir svarīgs dokuments šādas vides nodrošināšanai.

2011.gadā finanšu ministrs ar Valdības sociālajiem un sadarbības partneriem parakstīja “*Nodokļu politikas stratēģiju 2011.-2014.gadam*”, kuras mērķis – nodrošināt nodokļu politikas stabilitāti, uzlabot Latvijas tautsaimniecības konkurētspēju un 2014.gadā Latvijā ieviest eiro, būtiskākajos nodokļos saglabājot nemainīgas nodokļu likmes, paaugstinot akcīzes nodokļa likmes tabakas izstrādājumiem, mazinot nodokļu slogu darbaspēkam un neieviešot jaunus nodokļus. 2014.gada 1.oktobrī Finanšu ministrija, Latvijas Darba devēju konfederācija un Latvijas Tirdzniecības un rūpniecības kamera parakstīja “Nodokļu politikas stratēģiju 2015.-2017.gadam”.

Tomēr minētās stratēģijas pēc juridiskās formas neatbilst Ministru kabineta 2014.gada 2.decembra “Attīstības plānošanas dokumentu izstrādes un ietekmes izvērtēšanas noteikumos” minētajiem politikas plānošanas dokumentu veidiem. Protams, ir būtiski, ka tika uzsākts saturisks dialogs ar Valdības sociālajiem un sadarbības partneriem, kas ir labs pamats turpmākajam darbam.

Valsts kontroles revīzijas Nr.5.1-2-32-1/2013 „*Par Latvijas Republikas 2013.gada pārskatu par valsts budžeta izpildi un par pašvaldību budžetiem*” pārskatā norādīts uz politikas plānošanas dokumenta trūkumu nodokļu politikā. Atbilstoši ieteikumu ieviešanas plāna 2.punktam noteikts, ka: “*Lai nodokļu politika nodrošinātu augstu finanšu rezultātu sasniegšanu un stimulētu ekonomikas izaugsmi, Finanšu ministrija izstrādāt vidēja termiņa valsts nodokļu politiku, kas būtu saistīta ar vidēja termiņa Latvijas Nacionālajā attīstības plānā 2014.-2020.gadam noteikto, nodrošinātu nodokļu politikas kvalitatīvu un pilnīgu realizāciju un paredzētu nodokļu politikas instrumentiem sasniedzamos mērķus un rezultatīvos rādītājus*.” Valsts kontroles revīzijās sniegto ieteikumu ieviešanas grafikā noteikts Finanšu ministrijai izstrādāt vidēja termiņa nodokļu politikas stratēģiju **līdz 2017.gada 15.jūlijam**.

Savukārt Valdības rīcības plāna 1.1.uzdevuma pasākums paredz uzdot Finanšu ministrijai **jau līdz 2016.gada 31.decembrim**: “*Izstrādāt vidēja termiņa valsts nodokļu politiku, kas būtu saistīta ar vidēja termiņa Latvijas Nacionālajā attīstības plānā 2014. – 2020.gadam noteikto, nodrošinātu nodokļu politikas kvalitatīvu un pilnīgu realizāciju un paredzētu nodokļu politikas instrumentiem sasniedzamos mērķus un rezultatīvos rādītāju*.” Lai izstrādājot valsts budžetu 2017.gadam, tajā varētu iekļaut iespējamās izmaiņas, kas izriet no nodokļu politikas pamatnostādnēm, tās nepieciešams apstiprināt Ministru kabinetā 2016.gada otrajā pusē.

Lai nodrošinātu Valsts nodokļu politikas pamatnostādņu kvalitāti un sagatavotu nepieciešamo analītisko informāciju, un saskaņā ar Saeimas lēmumu par līdzekļu piešķīrumu Valsts budžeta likumā 2016.gadam, Finanšu ministrija gatavojas piesaistīt Pasaules Bankas grupā ietverto organizāciju Starptautisko Rekonstrukcijas un attīstības banku (turpmāk tekstā – Pasaules Banku), lai veiktu pētījumu “Ilgtspējīgas nodokļu politikas un struktūras reformu izvērtējums ar Pasaules Banku” (turpmāk – Pētījums). Pētījums sekmēs faktos balstītu publisko dialogu un vienošanos par nodokļu politikas alternatīvām. Pasaules Bankas grupa ir neatkarīga, starptautiski atzīta un ar pieredzi līdzīgu pētījumu veikšanā, datu ieguvē un apstrādē atšķirīgu valstu situācijās. Minētais nodokļu politikas izvērtējums tiks veikts par valsts budžeta līdzekļiem un Pasaules Banka sniegs ieguldījumu atsevišķu projekta aktivitāšu realizācijā. Saeima, pieņemot likumu “Par valsts budžetu 2016.gadam” atbalstīja Budžeta un finanšu (nodokļu) komisijas 32. un 71.priekšlikumu par finansējuma piešķiršanu 300 000 *euro* apmērā “*Ilgtspējīgas nodokļu politikas un struktūras reformu izvērtējumam ar Pasaules Banku”*.

Pētījumam ir jābūt balstītam tieši uz Latvijas situāciju raksturojošo datu padziļinātu analīzi un argumentiem, vienlaicīgi ņemot vērā starptautisko pieredzi un labo praksi. Zinātniski veikts pētījums nodrošinās objektīvu un pamatotu datu analīzi. Pētījuma gaitā tiks pielietotas teorētiskas metodes par sabiedrībā pastāvošajiem procesiem un likumsakarībām.

Ieguvums no Pētījuma izstrādes būs visas sabiedrības labums, jo Pētījuma secinājumi tiks izmantoti, lai nodokļu politika sekmīgi nodrošinātu valsts budžeta ieņēmumus un iespējami labvēlīgi ietekmētu tautsaimniecības konkurētspēju un izaugsmi. Pētījuma rezultāti būs publiski pieejami arī citiem interesentiem – sociālā dialoga partneriem, zinātniskajām institūcijām un plašākai sabiedrībai.

Lai sekmētu Pētījuma pilnvērtīgu norisi un tā rezultātu pārraudzību, ar finanšu ministra rīkojumu tiks izveidota Pētījuma vadības grupa. Pētījuma vadības grupai būs šādi uzdevumi: (1) pārraudzīt Pētījuma veikšanas norisi un izvērtēt pētījuma aktivitāšu progresu, (2) izvērtēt Pētījumā iekļautos secinājumus un ieteikumus, kā arī ņemot vērtā Pētījuma rezultātus, (3) sniegt priekšlikumus Finanšu ministram nodokļu politikas pamatnostādņu izstrādāšanā. Pētījuma pārraudzībā tiks arī iesaistīti valdības sociālie un sadarbības partneri.

Pētījuma izstrādātāja atlasei plānots piemērot Publisko iepirkumu likuma 3.panta 6.punktā minēto izņēmumu, kas paredz, ka Publisko iepirkumu likumu nepiemēro tādiem pētniecības un izstrādes pakalpojumiem, kuru CPV kods ir no 73000000-2 līdz 73436000-7, izņemot 73200000-4, 73210000-7 un 73220000-0. Š.g. 21.janvārī Izglītības un zinātnes ministrija apstiprināja Pētījuma atbilstību zinātniskā pētījuma statusam. Pētījuma izstrādes izmaksas ir 300 tūkst.euro. Maksājumi tiks veikti atbilstoši darba rezultātiem un iesniegtajiem pētījuma materiāliem. Gala ziņojumu ir paredzēts saņemt līdz 2016.gada beigām un pēc tā saņemšanas tiks veiks gala maksājums.

**Priekšlikums tālākai rīcībai.**

Finanšu ministrijai, lai nodrošinātu vidēja termiņa nodokļu pamatnostādņu izstrādāšanu 2016.gadā un sagatavotu nepieciešamo analītisko informāciju, nepieciešams noslēgt līgumu ar Pasaules Banku par Pētījuma izstrādi.

Finanšu ministrs J.Reirs

22.01.2016. 09:00

744

I.Tiesnieks

67095667, imants.tiesnieks@fm.gov.lv